作者：晁补之
词牌/韵律：消息・永遇乐

paragraphs: 红日葵开，映墙遮牖，小斋端午。
杯展荷金，簪抽笋玉，幽事还数。
绿窗纤手，朱奁轻缕。
争斗彩丝艾虎。
想沈江怨魄归来，空惆怅、对菰黍。
朱颜老去，清风好在，未减佳辰欢聚。
趣蜡酒深斟，菖葅细糁，围坐从儿女。
还同子美，江村长夏，闲对燕飞鸥舞。
算何须、楚王雄风，方消畏暑。